**VEČER LJUBEZENSKIH PESMI NA VASI**

*»Ljubezen je bila, ljubezen še bo, ko tebe in mene, na svet več ne bo.«*

Po pomladnih aktivnostih, ko smo pripravili pohod in proslavo ob 70. obletnici konca druge svetovne vojne, kulturni program na proslavi ob Dnevu državnosti v organizaciji občine, izvedli dvodnevne poletne kreativne delavnice za otroke in nastopa Odrasle gledališke skupine v Nemčiji in Kopru, smo si v našem Kulturno umetniškem društvu privoščili počitnice. Poleti nekih kulturnih prireditev ni bilo, zato pa smo jesen začeli z Večerom ljubezenskih pesmi na vasi pri Etnološkem muzeju Hrgova hiša v centru naših lepih Vitomarcev. Ideja o večeru pesmi na prostem se je porodila že pred leti, ko se je v Vitomarcih začela obnova muzeja. Zdaj je končno začela ta ideja »živeti« in nadejamo se, da bo v prihodnje več takšnih prireditev na prostem, saj imamo sedaj lepo urejen prostor, ki v pridihu domačnosti ponuja hiter vpogled v bogato zgodovino in dragoceno zapuščino naših predhodnikov.

Večer ljubezenskih pesmi na vasi je prva od prireditev v sklopu projekta Ljubezen na vasi, ki ga je finančno podprla naša občina v okviru razpisa za javne prireditve in akcije, ki pospešujejo razvoj občine*.* Ta večer se je zgodil v petek, 18. septembra. Sodelovala so še štiri domača društva: Društvo upokojencev Vitomarci – Sv. Andraž, Vinogradniško sadjarsko društvo Vitomarci, Čebelarsko društvo Vitomarci in Društvo gospodinj Vitomarci.

Tisti petek je bil nasploh razgiban dan. Najprej smo izvedli delavnice za otroke, kjer so ustvarjali različne izdelke in se pogovarjali o ljubezni. Zatem je sledila otvoritev tretjega sklopa muzeja v Hrgovi hiši, ki ga je pripravilo domače društvo upokojencev, otvoritev vinogradniškega dela muzeja v »zgornji kleti«, ki ga je pripravilo domače vinogradniško sadjarsko društvo in otvoritev čebelarskega dela muzeja, ki ga je pripravilo domače čebelarsko društvo v prostoru, ki je nekoč služil kot hlev. Uradni del prireditve se je začel s kratko predstavitvijo vseh treh muzejskih zbir, o čemer so nam povedali predsedniki prej omenjenih društev: Edi Kupčič, Mojca Druzovič in Franc Rajšp. Sledil je prav poseben svečani trenutek, ko je g. Rajšp poklonil notni zapis svoje pesmi o Pesnici Društvu upokojencev. G. Rajšp je vse zbrane počastil s tem, ko je na harmoniko zaigral pesem, ki jo je napisal sam in je na tak način izrazil svoja doživljanja in čutenja ob spominih na reko Pesnico, ob kateri je odraščal. Več o tem bom zapisala v kateri od naslednjih številk, po razgovoru z g. Rajšpom.

Ko so otroci rekli, da »za Vrbanom že sunce doj gre«, smo začeli s kulturnim programom. Nastopili smo člani Recitatorsko dramske sekcije, Otroške recitatorske in pevske skupine, Odrasle gledališke skupine, Gledališke skupine Kalimero, Mešani pevski zbor, vokalno instrumentalna skupina Avis in Tamburaški orkester. Zapele so tudi Ljudske pevke društva gospodinj. Milan in Mima, kot povezovalca v vlogi starejšega zakonskega para, sta se spominjala ljubezni nekoč. Njune spomine pa so nam na zanimiv način osvetlili naši vrli ljubiteljski igralci in igralke, od tistih najmlajših do onih malo večjih. Izbrali smo nekaj starejših ljudskih pesmi in ob tem skušali podoživeti ljubezen, vsak na svoj način, seveda, saj se ljubezen izraža in čuti na toliko načinov, kolikor je ljudi.

Imeli smo srečo, saj nam je bilo vreme več kot naklonjeno; tistega petka je bil namreč čisto zares prelep poletno jesenski večer. Bilo je naravnost prijetno, takole sedeti pod orehom na dvorišču stare domačije, gledati v nebo pod zvezde, čutiti rahel topel veter ter poslušati pesmi in recitale o ljubezni«, Večer smo sklenili z druženjem vseh sodelujočih in gledalcev, s pogostitvijo na prostem - ob domačem vinu, narezkih, rogljičkih, grozdju, slanikih in medenjakih. Za pogostitev smo poskrbeli člani vseh sodelujočih društev. Da je bilo še bolj prijetno in veselo, so nam takrat zaigrali Veseli pubeci!

Zahvaljujem se vsem sodelujočim društvom, Veselim pubecom ter občini, ki podpira tovrstne prireditve. Veseli smo bili, kakor vedno, tudi lepega obiska naših občanov!

V okviru projekta Ljubezen na vasi bomo v oktobru na temo »ljubezni« pripravili še delavnice za otroke, razstavo, pohod, gledališko predstavo za otroke in osrednjo kulturno prireditev v Večnamenski dvorani. K sodelovanju bomo tudi tokrat povabili ostala domača društva.

Našim občanom zaželim dolgo in lepo jesen, naj nas mati narava obdari s svojimi dragocenimi darovi. Zaželimo si tudi strpnosti in miru, kar bomo vsekakor potrebovali ob vseh velikih spremembah v svetu in begunski krizi v Evropi. V težkih trenutkih in situacijah, ko ljudje ravnamo predvsem »nagonsko« in v težnji po samoohranitvi in zaščiti, lahko tudi hitro, nepremišljeno ali s silo, nam še kako pride prav »ščepec kulture v nas samih«… Hkrati vas lepo vabim na naše prireditve, ki sledijo do konca leta, ko bomo praznovali 120. obletnico ljubiteljskih iger v Vitomarcih.

 Predsednica KUD Vitomarci:

 Valerija Ilešič Toš